Jugra

Jugra zászlaja

Jugra (vagy Jugria/vagy egyes krónikákban Konda) két testvérnép, a manysik és a hantik valamint a befogadott zsidók hazája. Fővárosa Bét-Melech. Az ország sokáig apró fejedelemségekből állt, melyek nagyrészt orosz hódoltság alatt álltak. Csupán néhány fejedelemség tudta megőrizni függetlenségét. Később az ország a Pelim-Kondai fejedelmek hadjáratai alatt egyesült és nyerte el a függetlenségét, s vette fel hivatalosan is a Jugra nevet. Az ország az egyik leginkább ambivalens állam a világon, ugyanis egyszerre van jelen a fejlettség és a modernitás valamint egyszerre van jelen a legprimitívebb barbárság is. Míg a városokban a modern tudományok eredményeiről vitáznak, addig a tundrán az emberek nyersen eszik a rénhúst...

### **Történelem**

I.e. X-V. század: Az obi-ugor népek és a magyarok szétválása.

I.sz. I. század körül: Az obi-ugor népek és nyelvek kettéválásának kezdete.

XI. század: Az orosz krónikák először említik Jugriát. A következő évszázadokban folyamatosak az összetűzések Novgoroddal, majd Moszkvával.

1329: Az oroszok kiszorítják az Urál nyugati feléről az utolsó manysi fejedelmet.

1362: Szoszva és Felső-Lozva fejedelmei orosz vazallusok lesznek.

1423 körül: Egy mára elfeledett fejedelem egyesíti Pelim, Alsó- és Közép Konda fejedelemségeit.

1465: Aszika fejedelem sikerrel veri vissza Moszkva támadását.

1568: Mihail fejedelem egységesíti az orosz vazallus fejedelemségeket és kiterjeszti hatalmát Felső-Kondára és Közép-Lozvára.

1624: Moldan fejedelem alatt egyesülnek az északi fejedelemségek.

1635: Pitkej fejedelem Pelim-Kondai fejedelem uralma alá hajtja a déli törzseket, így Jugra három részre tagolódik: délkeleten a Pelim-Kondai Fejedelemségre, nyugaton az orosz függésben lévő III. Mihail fejedelemségére és északon Moldan fejedelemségére.

1642: Az Észak-Konda lakossága fellázad III.Mihail ellen és behódol Pitkej Pelim-Kondai fejedelemnek. Ezt azonban Moszkva sem hagyja szó nélkül, így megkezdődik a minden eddiginél véresebb orosz-ugor háború, teljes Jugra elfoglalására (az orosz krónikákba ez kondai háborúként vonult be, míg a manysik "szent szabadságunk háborújaként" emlékeznek rá).

1649: A permi békével lezárul a kondai háború. A Pelim-Kondai fejedelemség megtartja függetlenségét, ám Moldan fejedelemsége elesik.

1654: Zsidóüldözések kezdete Oroszországban.

1658: Ljabat Pelim-Kondai fejedelem befogadja a zsidókat, akik megalapozzák az ország iparát és gazdaságát. A zsidók hatására elkezdődik a fejedelemség folyamatos modernizálása az európai államok mintájára.

1664: Az ország első nyomdájának megalapítása Hutem-Kodában. A manysik fokozatosan átveszik a héber írásjeleket. Megjelenik a Septuaginta, a Talmud és a Misna manysi nyelven.

1676: Nelmet fejedelem meghívására Spinoza Jel-Pelimbe látogat.

1681: Az Obvidéki Filozófiai Iskola megalapítása Nelm-Kodában.

1692: Jiver fejedelem párviadalban legyőzi Vladimir Rihorij Vaszilijevicset, elnyerve tőle birtokait, ahol megalapítja Jiver városát.

1697: A Jel-Pelimi zsinagóga felépítése és a manysizraelita vallás megalapítása.

1706: Saul Alpej Nyenyecföld felé terjeszkedik.

1727: Sikertelen hadjárat az északi országrész Oroszországtól való visszahódításáért.

1734: A pelimi ágyúöntöde létrejötte és a jugrai tüzérség megalapítása.

1752: Teológiai vita Salammon Kvizathz főrabbi és Loban Iver Öreg-Sámán közt, Jahve-Tórem képi ábrázolhatóságáról.

1773: A hanti belháborúk kezdete, melyben a hanti fejedelmek mind-mind saját hatalmuk alatt szeretnék egyesíteni az összes törzset.

1774: Nelm-Kodában, az Obvidéki Filozófiai Akadémia Nyelvészeti Intézetében létrehozzák a jiddis és a manysi keverékéből a koddis nyelvet, amely a manysizraelita liturgia hivatalos nyelve lesz.

1779: Bét-Melech, az új főváros megalapítása.

1789: A hanti belharcok véget érnek egyértelmű győztes nélkül. Néhány törzs a Pelim-Kondai Fejedelemséghez csatlakozik.

1798: A Pelim-Kondai Fejedelemség hivatalosan is felveszi a Jugra nevet.

1806: Az oroszok a franciákkal vannak elfoglalva, így Arvon Asziko fejedelem sikerrel terjeszkedik nyugati irányba.

1808: Jugra területe már az Urál nyugati oldalára is elér. Majd' 500 év óta először tudják ismét a manysik uralni ezt a vidéket.

1811: Arvon Asziko fejedelem betört a Permi területre és számos komi települést az uralma alá hajtott...

1814: A nagy déli terjeszkedés és Udmurtföld csatlakozása Jugrához.

### **Népesség**

#### **Nemzetiségek**

Manysi, hanti, komi, zsidó, nyenyec, tatár, orosz, udmurt

#### **Lakosság területi eloszlása**

A népesség 74%-a van letelepülve, a maradék 26% nomád életmódot folytat és réntartásból él.

### **Államszervezet**

Az ország fővárosa Bét-Melech.

Az állam törvényeit az Öregtanács hozza, melynek élén a fejedelem áll.

Az Öregtanács tagjai a következők: a fejedelem, 54 manysi törzsfő, 9 hanti törzsfő, 3 nyenyec nemzetségfő, 3 küldött a komi nemességből, 1 tatár küldött, 12 zsidó vezető (6 világi és 6 rabbi), 6 manysizraelita ászi-sámán és 7 Öreg-Sámán.

### **Vallások**

#### **Ősi vallás**

A hantik és a manysik közül a legtöbben a politeista Tórem hitet követik mely fő istene Numi-Tórem, az ég ura. Ő és még sok más isten él a felső világban, míg az alsó világ a gonosz erők otthona. Középen van az emberek világa. A világok között egyedül a sámánok tudnak utazni.

Szent állat ebben a vallásban a medve, a csuka és a fehér ló.

#### **Zsidó vallás**

A betelepült zsidók közül sokan megőrizték eredeti vallásukat. Az országban több zsinagógájuk is működik. Jugrában található a világ legészakabbra fekvő zsinagógája.

#### **Manysizraelita vallás**

A Tórem hit és a zsidó vallás keveréke. Egyedül Jahve-Tóremet ismerik el valódi istennek. A többi istenséget (pl.: Jelim-Tóremet, Kaltes-Ekvát) is elismeri létező erőként, de istenként nem. Továbbá beemeli a szent iratok közé a manysi fejedelmek regéit is.

#### **Ortodoxia**

Az országban élő komik és oroszok ortodox keresztyének. A hívek a Permi püspökség alá tartoznak.

### **Gazdaság**

#### **Mezőgazdaság**

Főleg állattenyésztésből és erdőgazdálkodásból áll, mivel az ország természeti viszonyai ezt teszik lehetővé. Az említett két ágazaton kívül még a folyami halászat jelentős. Az állattenyésztésben főleg a réntartás dominál. A tundravidéken a rénhúst gyakran feldolgozatlanul, teljesen nyersen fogyasztják.

#### **Ipar**

Jelentős a fa és bőrfeldogozás. Az országban nagy mennyiségben gyárt fegyvereket, vadászati és halászati eszközöket, melyeket a környező népeknek is exportálnak.